**Mitsubishi Eclipse** on Mitsubishi Motorsin vuosina 1989–2011 valmistama urheiluautomalli, joka korvasi Mitsubishi Cordian ja Starionin. Malli ei saanut itselleen seuraajaa, mutta valmistaja otti nimen uudelleen käyttöön vuonna 2017 esitellyssä crossover-mallissa Mitsubishi Eclipse Cross.

Mitsubishi Eclipse 1G (1989–1994)
---------------------------------

Vuonna 1989 esitelty ensimmäisen sukupolven Eclipse perustuu Mitsubishi Galantin lyhennetylle alustalle. Mitsubishi Motorsin yhteistyökumppani Chrysler Corporation myi samaa autoa nimillä Eagle Talon ja Plymouth Laser.

Moottorivaihtoehtoina olivat vapaasti hengittävä 1,8-litrainen (92 hv), vapaasti hengittävä 2,0-litrainen (135/150 hv) ja turboahdettu 2,0-litrainen (180/190 hv). Vapaasti hengittävän 2,0-litraisen tehokkaamman version yhteydessä oli aina neliveto, ja myös turboversio oli saatavana nelivetoisena. Automaattivaihteistolla varustettujen turbomallien teho oli 180 hevosvoimaa manuaalivaihteisten 190 hevosvoiman sijaan. 

Ensimmäisen sukupolven facelift-malli.
Mallivuodelle 1992 Eclipse koki kasvojenkohotuksen, jonka huomattavin muutos oli ylös nousevien ajovalojen korvautuminen perinteisillä. Lisäksi myös esimerkiksi puskureihin tehtiin uudistuksia.

Mitsubishi Eclipse 2G (1994–1999)
---------------------------------

Toisen sukupolven Eclipse esiteltiin vuonna 1994. Autoa myytiin edelleen myös nimellä **Eagle Talon**, mutta Plymouth Laser sen sijaan poistui valikoimasta. Coupén rinnalle esiteltiin vuonna 1996 lisäksi kangaskattoinen avomalli Spyder.

Moottorivaihtoehtoina olivat Chryslerin vapaasti hengittävä 2,0-litrainen (140 hv), Mitsubishin vapaasti hengittävä 2,4-litrainen (141 hv) sekä Mitsubishin turboahdettu 2,0-litrainen (210 hv), joka oli Euroopan markkinoilla saatavana myös vapaasti hengittävänä 141-hevosvoimaisena versiona. Nelivetomallissa oli aina turboahdettu moottori, mutta avomallia ei koskaan ollut saatavana nelivetoisena.

Toisen sukupolven facelift-malli.
Mallivuodelle 1997 Eclipse koki kasvojenkohotuksen, jossa se sai muun muassa uuden etupuskurin aiempaa suuremmalla ilmanottoaukolla. Myös ajovaloja muotoiltiin hieman uudelleen. Eagle Talon poistui tuotannosta vuonna 1998.

Mitsubishi Eclipse 3G (1999–2005)
---------------------------------

Vuonna 1999 esitelty kolmannen sukupolven Eclipse perustuu samalle pohjalevylle kuin Chrysler Sebringin ja Dodge Stratuksen coupé-koriset versiot. Korimalleina olivat edelleen coupé ja cabriolet, mutta nelivetoista malliversiota ei esitelty kolmannen sukupolven Eclipsestä.

Moottorit tulivat nyt Mitsubishilta. Vaihtoehtoina olivat nelisylinterinen 2,4-litrainen (150 hv) ja 3,0-litrainen V6 (200 hv).

Vuonna 2002 malli koki pienen kasvojenkohotuksen, jossa siihen tehtiin muutoksia muun muassa etupuskuriin. Uudessa GTS-versiossa V6-moottorin teho oli nostettu 210 hevosvoimaan, mutta GT säilytti 200-hevosvoimaisen moottorin.

Kolmannen sukupolven facelift-malli.

Mitsubishi Eclipse 4G (2005–2011)
---------------------------------

Neljännen sukupolven Eclipse esiteltiin vuonna 2005. Se perustuu samalle pohjalevylle kuin esimerkiksi Mitsubishi Galant. Kangaskattoinen avomalli Spyder esiteltiin coupén rinnalle Detroitin autonäyttelyssä tammikuussa 2006.

Moottorivaihtoehtoina olivat nelisylinterinen 2,4-litrainen (182 hv) ja 3,8-litrainen V6 (263 hv). Pienemmän moottorin yhteydessä oli viisivaihteinen manuaalivaihteisto tai neliportainen automaattivaihteisto, suuremmassa puolestaan kuusivaihteinen manuaalivaihteisto tai viisiportainen automaattivaihteisto.

Neljännen sukupolven facelift-malli (2009).
Mallivuodelle 2009 Eclipse koki pienen kasvojenkohotuksen, jossa se sai esimerkiksi uuden etusäleikön. Lisäksi V6-moottorin teho nousi uuden pakoputkiston ansiosta kahdella hevosvoimalla 265 hevosvoimaan.

Lähteet
-------

1. 1 2  1990–94 Mitsubishi Eclipse Prices & Review (Internet Archive) *Consumer Guide Auto*.  Arkistoitu 24.7.2005. Viitattu 1.12.2020. (englanniksi)
2. 1 2  1995–99 Mitsubishi Eclipse *Consumer Guide Auto*. Viitattu 1.12.2020. (englanniksi)
3. ↑  2006 Detroit Auto Show, Part XI *The Car Connection*.  10.1.2006.  Arkistoitu 26.10.2020. Viitattu 30.11.2020. (englanniksi)
4. ↑  Chicago ’08 Preview: 2009 Mitsubishi Eclipse gets "evolutionary" facelift *Autoblog*.  2.2.2008. Viitattu 30.11.2020. (englanniksi)

Aiheesta muualla
----------------

* Kuvia tai muita tiedostoja aiheesta **Mitsubishi Eclipse** Wikimedia Commonsissa